Covid-19: Kry só jou kop reg - Corona Krisissentrum
Tuis / COVID-19 / Covid-19: Kry só jou kop reg
Covid-19: Kry só jou kop reg
Die Covid-19-pandemie het talle onsekerhede teweeg gebring tesame met moontlike gevoelens van paniek en angs.
Volgens twee senior kliniese sielkundiges verbonde aan die Instituut vir Sielkunde en Welstand (ISW) by die Noordwes-Universiteit se Potchefstroom-kampus, is dit verstaanbaar dat 'n groot getal mense se angsvlakke verstyg het – nie net in Suid-Afrika nie, maar ook wêreldwyd.
"Angs word omskryf as 'n gevoel van bekommernis, senuagtigheid of ongerustheid oor iets met 'n onsekere uitkoms," sê Kok en Kruger.
Hulle meen hoewel die bedreiging 'n werklikheid is, die sielkundige risiko in hierdie situasie is dat mense se denkstyle die reeds delikate situasie beduidend kan vererger. Die internasionale navorsingsgemeenskap voorspel volgens Kok en Kruger dat 'n geraamde 95% van mense wat die virus opdoen in werklikheid slegs geringe tot matige simptome sal hê.
"Daar word egter voorspel dat die sielkundige uitwerking van die huidige pandemie trouens 'n baie erge impak op die geestesgesondheid van mense regoor die wêreld kan hê."
Kok en Kruger sê die maatreëls en regulasies wat aangekondig is om die pandemie te probeer beperk, soos selfisolasie, sosiale distansiëring en kwarantyn, is onnatuurlike en skielike gedwonge veranderings in gedrag, wat 'n nuwe stel geestesgesondheidsuitdagings skep.
"Ons word ook baie naby aan ons onmiddellike gesins- en familielede of huismaats ingeperk, en dit kan beduidende stremming op verhoudings plaas, wat tot verdere uitdagings vir geestesgesondheid kan lei. Hoewel talle mense die vermoë het om van die huis af te werk, sal telekommunikasie frustrasie en uitdagings van sy eie veroorsaak, soos miskommunikasie, probleme met opvangs en die gesondheidsuitdagings wat veroorsaak word deur die feit dat jy heeldag voor 'n rekenaar sit."
Volgens Kok en Kruger is dit dus belangrik om maniere te kry om by die nuwe realiteit aan te pas. Hulle verduidelik dat indien daar gefokus word op faktore wat beheer kan word, soos gedrag en denkprosesse, dit vir mense 'n potensieel nuwe roetine en duidelike fokus gee.
"Al is die gevolge van Covid-19 verreikend en reeds tasbaar, beteken dit nie ons is sonder hoop en mag nie. Dit is nie 'n tyd om paniekerig te raak of onnodige vrees te skep nie, maar ons moet ook nie onbewus bly van hierdie wêreldwye bedreiging of dit ontken nie. Dit is 'n tyd om saam te staan, versigtig te wees en na onsself en ander om te sien."
Kok en Kruger se praktiese voorstelle om die angs te hanteer, is die volgende:
Hou 'n plan gereed. "Wees meer proaktief: beoefen duidelike gesondheidsgedrag, was jou hande, vermy plekke met baie mense en volg die regering se inperkingsinstruksies – maar moenie heeldag in die spreekwoordelike wipstoel sit nie."
Fokus op dinge wat saak maak. "Bestee tyd aan 'n paar goed wat saak maak, of stokperdjies waarvoor jy selde tyd het (binne perke), bou verhoudings, lees meer en kry genoeg rus, ens. Fokus op die dinge wat die meeste in jou lewe saak maak!
Behou perspektief. "Hoewel die bedreiging 'n werklikheid is, moenie die menslike liggaam se vermoë om 'n virus te beveg, onderskat nie. Wees verstandig, maar moenie ophou leef nie. Fokus op die dinge waaroor jy beheer het."